《题听松山人梅花书屋图为丕光作》
清代·吴培源

峭壁摩空如斧凿，一道飞泉九天落。夜烟如雾隔人间，飘渺寒峰隐孤阁。

铁斡离奇千百树，雪后霜前吐琼萼。何人结屋此中居，应是谪仙耽寂寞。

煮茶声里梦初回，冻合阶除闻唳鹤。山人下笔无点尘，墨痕尽化为烟云。

花魂月影绘不得，意超象外传其神。空山夜半清景绝，仙风吹人冷诗骨。

挂君西围之素壁，夜夜吟情托寒月。

作者简介：吴培源，（1688-1768）字岵瞻，号蒙泉，无锡人。早年曾为人幕府，乾隆二年(1737)丁巳科三甲赐同进士出身，授职上元县学教谕。后被派浙江余姚县令、遂安县令,乾隆十七年(1752)告老还乡。工诗词，著有《会心草堂集》八卷。